Ingrid Kõrvits

Ingrid Kõrvits (sündinud 16. märtsil 1968) on eesti koorijuht ja muusikapedagoog.

Ingrid Kõrvits on lõpetanud Tallinna Muusikakeskkooli koorijuhtimise erialal 1986. aastal Ede Kõrgemäe juhendamisel ning Tallinna Konservatooriumi 1992. aastal Merike Toro ja Elo Üleoja juhendamisel.

Aastatel 1987–2011 töötas Ingrid Kõrvits lastekoori Ellerhein dirigendina, alates 2011. aasta märtsist ka tütarlastekoori Ellerhein dirigendina. Ta on alates 2012. aasta septembrist tütarlastekoori Ellerhein peadirigent.

Alates 1992. aastast on ta Tallinna Muusikakeskkooli solfedžoõpetaja ja lastekoori dirigent. 2008. aastal kasvas lastekoorist välja noortekoor, mis Kõrvitsa juhendamisel on saavutanud auhinnalisi kohti vabariiklikel ja rahvusvahelistel koorikonkurssidel. Kõrvits töötab ka Muusikakeskkooli koorijuhtimise eriala õpetajana ning koorijuhtimise ja vokaali osakonna juhatajana.

Lauljana on Kõrvits osalenud Mainori kammerkoori, Tallinna raekoja kammerkoori, Haapsalu vanamuusika festivali koori ja segakoori Vox Europae töös. 

Ingrid Kõrvits on lastekoore dirigeerinud IX noorte laulu- ja tantsupeol, XXV üldlaulupeol, XI noorte laulu- ja tantsupeol, XXVI üldlaulupeol, XII noorte laulu- ja tantsupeol ja XXVII üldlaulupeol.

2007. aasta noorte laulupeol oli Ingrid Kõrvits lastekooride üldjuht.

 Tunnustus 
 2005 Eesti Kultuurkapitali helikunsti sihtkapitali aastapreemia panuse eest Eesti lastekooride arengusse ning Grand Prix Tallinna Muusikakeskkooli lastekooriga konkursil "Let the Peoples Sing"
 2010 Aasta dirigent
 2010 Eesti Kultuurkapitali rahvakultuuri sihtkapitali aastapreemia tulemusliku töö eest kooridirigendina
 2016 Aasta dirigent
 2023 Eesti Kultuurkapitali rahvakultuuri sihtkapitali aastapreemia rahvusvahelise koorifestivali „Tallinn2023“ eduka juhtimise eest, noorte laulupeol neidudekooride dirigeerimise eest ja kõrgetasemeliste konkursitulemuste eest 2023. aastal

Auhinnad
 2010 Saksamaal toimunud rahvusvahelisel koorikonkursi „Heart of Europe“ preemia „Parim dirigent“
 2011 „Tallinn 2011“ koorikonkursi dirigendi eripreemia

Stipendiumid
 2014 Uno Järvela nimeline stipendium"Ingrid Kõrvits ja Annely Leinberg saavad Uno Järvela nimelise stipendiumi" Goodnews.ee, 17. november 2014

Isiklikku
Tema abikaasa on helilooja Tõnu Kõrvits, kes kuulub Eesti tuntud muusikutedünastia hulka. Neil on tütred Paula ja Greete.Tiina Kolk. Isa ja poeg, Tõnis ja Tõnu Kõrvits: Kõik on kokku muusika. Postimees/Kultuur, 24.08.2014.

Viited

 Välislingid 
Ellerheina peadirigendi mantlipärija Ingrid Kõrvits: "Olen põnevil, ent tajun suurt vastutust." Õhtuleht, 7. juuni 2012

Kategooria:Eesti koorijuhid
Kategooria:Eesti muusikapedagoogid
Kategooria:Eesti Muusika- ja Teatriakadeemia vilistlased
Kategooria:Sündinud 1968